24. schôdza NR SR - 1.deň - C. noc
Dátum: 2017-12-06
Poslanec: Kotleba, Marian (ĽS Naše Slovensko)
Druh vystúpenia: Vystúpenie v rozprave

48. Vážený pán podpredseda, vážené kolegyne, kolegovia, začnem trošku netradične takým príhovorom k opozícii. Hovorím to vždy, keď ide o odvolávanie ministra Kaliňáka, že ja sa vám čudujem, že spolu s ním nechcete vždy odvolávať aj ministerku svojvôle Žitňanskú. Tú istú ministerku, ktorú ste ešte pred pár mesiacmi pokladali za etalón demokracie a slušnosti v politike a ktorá sama osobne ešte pred tými pár mesiacmi bola jedným z najväčších kritikov práve ministra Kaliňaka a dnes mu ide vo vláde absolútne poruke. Neviem, v čom nastal vo vašich hlavách taký hodnotový zlom, ale na to asi budete musieť prísť vy sami. Takisto vám nevadí, keď v kľúčových otázkach sa s tými smerákmi a s tou vládnou koalíciou, ktorú tak neznášate a ktorú dnes tak všetci kritizujete, bez akéhokoľvek pardonu spájate a ťaháte za jeden povraz. Poviem tri posledné príklady pre tých, ktorí si myslia, že možno preháňam: - Nemali ste problém spolu s vládnou koalíciou hlasovať v otázke rozmrazovania poslaneckých platov. - Nemali ste problém takisto s vládnou koalíciou rovnako hlasovať o otázke odvolania daňového podvodníka vo funkcii prezidenta Slovenskej republiky a tento náš návrh ani len ste nemali odvahu prerokovať a hlasovať za jeho prerokovanie v tomto pléne. - Posledný príklad, taký nedávny, je váš spoločný postup a spoločná podpora kandidátovi SMER-u v Banskobystrickom samosprávnom kraji, ktorý len deň pred voľbami dostal od vlády dotáciu 250-tisíc eur. To znamená dotáciu rovnajúcu sa zhruba výške volebnej kampane. Čiže je veľmi pekné rozprávať a kritizovať vládnu koalíciu, nadávať a zosmiešňovať v tejto chvíli ministra Kaliňáka, ale treba si vstúpiť do svedomia v tých otázkach, ktoré vás tak veľmi silno ako jedného muža spájajú, kedy postupujete naozaj tak, že ľudia, ktorí podrobne nesledujú politickú scénu, by nevedeli, kto je kto. A teraz k samotnému pánovi ministrovi. Pán minister, kolegovia z našej strany, z Ľudovej strany Naše Slovensko, ale aj ďalší poslanci tu už povedali ix dôvodov, pre ktoré oni sami vidia dôvod na vaše odvolanie z funkcie ministra vnútra Slovenskej republiky. Ja k tomu pridám nejaké ďalšie za našu stranu. Pán minister, ja osobne vám vyčítam zavádzanie slovenskej verejnosti v otázke imigrantov a importu, dovážania imigrantov - cudzincov do Slovenskej republiky. Doteraz sa občania Slovenskej republiky z vašich úst nedozvedeli skutočné číslo, koľko týchto ľudí tu už je a akým spôsobom sa sem dostávajú a akým spôsobom sa ďalej s nimi nakladá. Pán minister, poukazujem na našu poslednú debatu na zasadnutí výboru pre obranu a bezpečnosť, kde ste sám priznali, že v integračnom centre vo Zvolene boli umiestnení cudzinci z kubánskeho Guantánama, ktorí boli následne po istom pobyte integrovaní - integrovaní - medzi slovenskú populáciu, alebo teda medzi populáciu, medzi obyvateľstvo Slovenskej republiky. Keď som túto informáciu poskytol verejnosti, pán minister, tak zrazu ministerstvo vnútra to dementovalo s absolútne vymyslenou protilžou o tom, že tam neboli cudzinci z Guntánama, ale nejaké sýrske mamičky s deťmi. Viete veľmi dobre, že na výbore o sýrskych mamičkách s deťmi ste nepovedali ani jedno jediné slovo. Musím teda povedať, že toto bolo zo strany ministerstva vnútra účelové klamstvo, ktorého cieľom bolo zľahčiť celú túto situáciu. Čo je však ešte horšie, pán minister, je to, že informácie, ktoré ohľadom imigračných hrozieb alebo hrozieb plynúcich z tej imigračnej vlny poskytujete nielen verejnosti, ale aj členom výboru pre obranu a bezpečnosť, sú vo veľmi ostrom rozpore s informáciami, ktoré členom osobitného kontrolného výboru pre kontrolu SIS poskytuje riaditeľ Slovenskej informačnej služby. Žiaľ, mlčanlivosť v tejto veci mi neumožňuje ani teraz rozprávať a bližšie konkretizovať tento rozpor, ale musím povedať, že pre Slovensko nejde o nič nádejné, o nič ružové ani o nič veselé. Bolo by dobré, pán minister, ak by ste nejakým spôsobom vystúpili pred verejnosť a povedali, povedali, ako to naozaj je. Ďalší dôvod. Ďalší dôvod, pre ktorý vidíme potrebu odvolať vás z funkcie ministra vnútra Slovenskej republiky, je zneužívanie špeciálnej policajnej jednotky NAKA na politické prenasledovanie poslancov opozície, zvlášť na politické prenasledovanie poslancov Ľudovej strany Naše Slovensko. V tejto chvíli sú policajtami z NAKY, špeciálne vytvoreným policajným politickým útvarom, stíhaní traja poslanci našej strany, čo doteraz nikdy v histórii Slovenskej republiky nebolo. Čerešničkou na torte tohto nechutného a totalitného zneužívania špeciálnych politických jednotiek na politický boj je trestné stíhanie, pán minister, mojej osoby za odovzdanie, za odovzdanie sociálnej pomoci trom mnohopočetným slušným slovenským rodinám nachádzajúcim sa na hranici chudoby, o ktorých, žiaľ, vaša sociálna vláda ani len nezakopla. (Ruch v sále.) Pán podpredseda, poprosím o ukľudnenie sály, lebo môžme tu čakať, kým sa to dá do poriadku. (Zaznenie gongu.) Ďakujem pekne. Pán minister, napriek tomu, napriek tomu, že som ten pokus o trestné stíhanie považoval za zlý žart a vašich špeciálne vyškolených policajtov som informoval o skutočnostiach, ktoré jasne hovoria o tom, že je to účelové a politicky motivované, tak pokračovali vo svojej práci, a preto mi nedá, aby som dnes neoboznámil poslancov, ale aj prostredníctvom záznamu aj verejnosť, aká je skutočná pravda o tom, kto a akým spôsobom na Slovensku za nejaké číselká je alebo nie je prenasledovaný. Ako iste všetci viete, som trestne stíhaný za odovzdanie sociálnej pomoci vo výške 1 488 eur, pretože podľa špeciálnych policajtov je to ten najväčší zločin, ktorý človek môže ideologicky spáchať. Z centrálneho registra zmlúv, pán minister, z centrálneho registra zmlúv som si náhodne vytlačil pár zmlúv, ktoré hovoria o tom, že rovnaká výška zmluvy je uzavretá medzi, alebo zmluva v rovnakej výške uzavretá medzi Sociálnou poisťovňou a Leteckou agentúrou SKYTRAVEL. Rovnaká výška sumy je na zmluve medzi Najvyšším kontrolným úradom Slovenskej republiky a firmou LORIKA Slovakia. Poďme ale na zaujímavejšie veci. Rovnaká výška zmluvy alebo rovnaká výška sumy je na zmluve medzi Ministerstvom obrany Slovenskej republiky a firmou Hydraulika, s. r. o. Rovnaká výška sumy je na zmluve medzi Ministerstvom obrany Slovenskej republiky a firmou Care Service, s. r. o. Na a, pán minister, niečo osobne aj pre vás, rovnaká výška sumy je na zmluve medzi Ministerstvom vnútra Slovenskej republiky a firmou Quatro Finance, s. r. o. No a najlepšie nakoniec, pán minister, osobne pre vás, zmluva o poskytnutí dotácií zo štátneho rozpočtu prostredníctvom rozpočtu Ministerstva vnútra Slovenskej republiky, zmluvné strany, na jednej strane, pán minister, Ministerstvo vnútra Slovenskej republiky, Pribinova ulica č. 2, zastúpené Ing. Marek Vladár, generálny riaditeľ sekcie ekonomiky Ministerstva vnútra Slovenskej republiky, na druhej strane zmluvy Športový klub polície Vranov nad Topľou. Hádajte, na akú sumu je táto zmluva? 1 488 eur. Pán minister, dvojitý meter, všade sú tí extrémisti. Ďakujem pekne.